ওয়েব ডেস্ক: ফের কলকাতায় ভেঙে পড়ল বাড়ি। রবিবার রাত সাড়ে আটটায় আট নম্বর বৈষ্ণব শেঠ স্ট্রিটে ঘটনাটি ঘটে। পুরনো বাড়িটির একটি অংশ ভেড়ে পড়ে। ওই অংশে কোনও মানুষের বাস না থাকায় প্রাণহানি হয়নি। কিন্তু, বাড়ির মূল কাঠামোর কোনও ক্ষতি হয়নি। বাড়িতে প্রায় পঞ্চান্নজন মানুষের বসবাস। তারা আতঙ্কে বাড়ি থেকে বেরিয়ে পড়েন। দুর্ঘটনাস্থলে যায় দমকল, বিপর্যয় মোকাবিলা বাহিনী এবং কলকাতা পুরসভার ইঞ্জিনিয়াররা। ২৪ নম্বর ওয়ার্ডের কাউন্সিলর ইলোরা সাহাও ঘটনাস্থলে যান। উল্লেখ্য, এর আগে গত ২৮শে জুলাই উত্তর কলকাতার মানিকতলায় দুপুর পৌনে দুটো নাগাদ ২০৭ নম্বর বিবেকানন্দ রোডের জরাজীর্ণ বাড়িটি ভেঙে পড়ে। গোটা দোতলা বাড়িটা হুড়মুড় করে ভেঙে পড়লেও বেঁচে যায় শুধু খাট আর আলমারি। খাটে শুয়েছিলেন আশি-ঊর্ধ্ব বৃদ্ধ, আর তাঁর স্ত্রী দাঁড়িয়েছিলেন আলমারির সামনে। দোতলায় খাট ও আলমারির সামনের অংশটুকু ছাড়া বাকিটা ভেঙে পড়ে। ফলে, বেঁচে যান সনত্‍ ঘোষাল ও তাঁর স্ত্রী মিতা ঘোষাল। খবর পেয়ে ঘটনাস্থলে দমকল পৌছে অন্য রাস্তা দিয়ে নামিয়ে আনে সনত্‍বাবু ও তাঁর স্ত্রীকে।